钦定古今图书集成/理学汇编/字学典/第078卷 > 王氏法书苑 > 《题晋人帖》前人
## 钦定古今图书集成/理学汇编/字学典/第078卷 > 王氏法书苑 > 《题晋人帖》前人

唐太宗购晋人书，自二王以下仅千轴。《兰亭》以玉匣
葬昭陵，世无复见，其馀皆在秘府。至武后时，为张易
之兄弟所窃，后遂流落人间，在王涯、赵延赏家。涯败，
为军人所劫，剥去金玉轴而弃其书。余尝于李都尉
玮处见晋人数帖，皆有小印“涯”字，意其为王氏物也。
有谢尚、谢鲲、王衍等帖，皆奇，而夷甫独超然如群鹤
耸趐，欲飞而未起也。